KOMISSION DELEGOITU ASETUS (EU) 2022/2566,

annettu 13 päivänä lokakuuta 2022,

delegoidun asetuksen (EU) 2018/273 muuttamisesta ja oikaisemisesta viini-istutusten lupajärjestelmän osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 69 artiklan,

sekä katsoo seuraavaa:

(1) Komission delegoidussa asetuksessa (EU) 2018/273 (2) vahvistetaan säännöt, joilla täydennetään asetusta (EU) N:o 1308/2013 erityisesti viini-istutusten lupajärjestelmän, viinitilarekisterin, saateasiakirjojen ja todistusten, saapuvien ja lähtevien erien rekisterin, pakollisten ilmoitusten, tiedoksiantojen ja tiedoksiannettujen tietojen julkistamisen osalta.

(2) Asetuksessa (EU) N:o 1308/2013 säädettyä viini-istutusten lupajärjestelmää on muutettu Euroopan parlamentin ja neuvoston asetuksella (EU) 2021/2117 (3), ja kyseiset muutokset on tarpeen ottaa huomioon delegoidussa asetuksessa (EU) 2018/273.

(3) Viini-istutuslupaa koskevan poikkeuksen soveltamisala laajennetaan koskemaan istutuksia tai uudelleenistutuksia alueilla, jotka on tarkoitettu viiniköynnöslajikkeiden kokoelmien perustamiseen geenivarojen säilyttämiseksi. Kyseinen poikkeus on sisällytettävä sellaisia aloja koskeviin säännöksiin, jotka on tarkoitettu kokeellisiin tarkoituksiin tai emoviiniköynnösten varttamisoksien viljelyyn. Jotta poikkeusta ei käytettäisi väärin, on asianmukaista vahvistaa edellytykset, jotka tällaisten viiniköynnöslajikkeiden kokoelmien on täytettävä. Delegoidun asetuksen (EU) 2018/273 2 artiklassa säädettyjä ja liitteessä IV tarkoitettuja viininviljelijän ja viinitarhan lohkon määritelmiä on sen vuoksi päivitettävä poikkeuksen huomioimiseksi. Mainittuun artiklaan olisi selkeyden vuoksi lisättävä ilmaisun ”viiniköynnöslajikkeiden kokoelma” uusi määritelmä.

(4) Kuten asetuksen (EU) N:o 1308/2013 63 artiklan 3 kohdan b alakohdassa säädetään, jäsenvaltio voi rajoittaa lupien myöntämistä aluetasolla, kun kyseessä ovat tietyt suojatulla alkuperänimityksellä tai suojatulla maantieteellisellä merkinnällä varustettujen viinien viljelyyn soveltuvat alueet, jotta vältettäisiin selvästi osoitettu tietyn suojatun alkuperänimityksen tai suojatun maantieteellisen merkinnän arvon alenemisen riski. Kyseinen säännös olisi otettava huomioon delegoidun asetuksen (EU) 2018/273 6 artiklassa säädetyissä uudelleenistutukseen sovellettavia rajoituksia koskevissa säännöissä.

(5) Hakijan sitoumus noudattaa asetuksen (EU) N:o 1308/2013 64 artiklan 1 kohdan c alakohdassa ja delegoidun asetuksen (EU) 2018/273 4 artiklan 1 kohdassa tarkoitettuja tukikelpoisuusperusteita ja taata, että hakemus ei aiheuta tiettyjen suojattujen alkuperänimitysten maineen väärinkäytön merkittävää riskiä, päättyy 31 päivänä joulukuuta 2030. Kyseistä määräaikaa, joka vastaa viini-istutusten lupajärjestelmän päättymispäivää, olisi mukautettava, koska asetuksen (EU) N:o 1308/2013 61 artiklaan on tehty asetuksella (EU) 2021/2117 muutos, joka koskee viini-istutusten lupajärjestelmän voimassaolon pidentämistä. Samasta syystä olisi mukautettava myös eräiden delegoidun asetuksen (EU) 2018/273 liitteissä I ja II olevia tukikelpoisuusperusteita koskevien sitoumusten päättymispäiviä.

(6) Asetuksen (EU) N:o 1308/2013 64 artiklan 2 kohdan f ja h alakohdassa tarkoitettuja ensisijaisuusperusteita on muutettu ja tarkennettu, ja kyseiset muutokset olisi otettava huomioon myös delegoidun asetuksen (EU) 2018/273 liitteen II vastaavissa osissa.

(7) Delegoidun asetuksen (EU) 2018/273 2 artiklan 1 kohdan a alakohdassa määritelty ”viininviljelijä” tarkoittaa ammattimaista viininviljelijää. Sitä kuitenkin käytetään mainitun delegoidun asetuksen 3 artiklan 3 kohdassa väärin, koska sillä viitataan luonnolliseen henkilöön, joka tuottaa viiniä enintään 0,1 hehtaarin suuruiselta alueelta oman taloutensa kulutukseen: istutuslupajärjestelmään liittyvä poikkeus on myönnetty ainoastaan tällaiselle viininviljelijälle. Kyseinen ristiriitaisuus olisi korjattava.

(8) Sen vuoksi delegoitu asetus (EU) 2018/273 olisi muutettava ja oikaistava,

ON HYVÄKSYNYT TÄMÄN ASETUKSEN:

1 artikla Muutokset delegoituun asetukseen (EU) 2018/273 Muutetaan delegoitu asetus (EU) 2018/273 seuraavasti: 1) Muutetaan 2 artiklan 1 kohta seuraavasti: a) Korvataan a alakohta seuraavasti: ”a) ’viininviljelijällä’ sellaista luonnollista henkilöä tai oikeushenkilöä taikka sellaisten luonnollisten henkilöiden tai oikeushenkilöiden ryhmää, riippumatta ryhmän ja sen jäsenten oikeudellisesta asemasta kansallisessa lainsäädännössä, jonka tila sijaitsee Euroopan unionista tehdyn sopimuksen 52 artiklassa, luettuna yhdessä Euroopan unionin toiminnasta tehdyn sopimuksen 355 artiklan kanssa, tarkoitetulla unionin alueella ja jolla on viiniköynnökselle istutettua alaa, jonka tuotosta käytetään viinialan tuotteiden kaupalliseen tuotantoon tai jolle on myönnetty tämän asetuksen 3 artiklan 2 kohdassa tarkoitettu poikkeus kokeellisiin tarkoituksiin, viiniköynnöslajikkeiden kokoelmien perustamiseen geenivarojen säilyttämiseksi tai emoviiniköynnösten varttamisoksien viljelyyn;” b) Korvataan c alakohta seuraavasti: ”c) ’viinitarhan lohkolla’ asetuksen (EU) N:o 1306/2013 67 artiklan 4 kohdan a alakohdassa tarkoitettua viljelylohkoa, jolle on istutettu viiniköynnöksiä, jotka on tarkoitettu joko viinialan tuotteiden kaupalliseen tuotantoon tai joille on myönnetty tämän asetuksen 3 artiklan 2 kohdassa tarkoitettu poikkeus kokeellisiin tarkoituksiin, viiniköynnöslajikkeiden kokoelmien perustamiseen geenivarojen säilyttämiseksi tai emoviiniköynnösten varttamisoksien viljelyyn;” c) Lisätään l alakohta seuraavasti: ”l) ’viiniköynnöslajikkeiden kokoelmalla’ viinitarhan lohkoa, jolle on istutettu useita viininvalmistuksessa käytettäviä rypälelajikkeita niin, että kutakin lajiketta on enintään 50 kasvia;” 2) Muutetaan 3 artiklan 2 kohta seuraavasti: a) korvataan ensimmäinen alakohta seuraavasti: ”Istutukset tai uudelleenistutukset alueilla, jotka on tarkoitettu kokeellisiin tarkoituksiin, viiniköynnöslajikkeiden kokoelmien perustamiseen geenivarojen säilyttämiseksi tai emoviiniköynnösten varttamisoksien viljelyyn, on annettava tiedoksi ennalta toimivaltaisille viranomaisille. Tiedoksiannossa on oltava kaikki asiaankuuluvat tiedot kyseisistä alueista ja ajanjaksoista, joina kokeilu, viiniköynnöslajikkeiden kokoelmien säilyttäminen tai emoviiniköynnösten varttamisoksien viljely tapahtuu. Tällaisten ajanjaksojen pidentäminen on niin ikään annettava tiedoksi toimivaltaisille viranomaisille.” b) korvataan toisen alakohdan a alakohta seuraavasti: ”a) saatava kyseiselle alueelle lupa asetuksen (EU) N:o 1308/2013 64, 66 tai 68 artiklan mukaisesti, jotta alueella tuotettuja viinirypäleitä ja niistä saatuja viinialan tuotteita voidaan pitää kaupan; tai” c) lisätään kolmannen alakohdan jälkeen alakohdat seuraavasti: ”Edellä 1 kohdassa tarkoitettua poikkeusta sovelletaan viiniköynnöslajikkeiden kokoelmien perustamiseen tarkoitetuilla alueilla ainoastaan, jos tällaisten kokoelmien perustamisen tarkoituksena on tietylle viinintuotantoalueelle tyypillisten viiniköynnöslajikkeiden geenivarojen säilyttäminen ja kukin kokoelma kattaa enintään kaksi hehtaaria. Jäsenvaltio voi laatia alueellaan luettelon asetuksen (EU) N:o 1308/2013 81 artiklan 2 kohdan mukaisesti luokiteltavista viininvalmistukseen käytettävistä rypälelajikkeista, joista voidaan kansallisella tai alueellisella tasolla perustaa lajikekokoelma geenivarojen säilyttämiseksi. Jäsenvaltio voi myös vahvistaa tällaisten viiniköynnöslajikkeiden kokoelmien enimmäisalaksi alle kaksi hehtaaria ja viiniköynnösten lajikekohtaisen enimmäismäärän pienemmäksi kuin tämän asetuksen 2 artiklan 1 kohdan l alakohdassa säädetty enimmäismäärä.” 3) Muutetaan 6 artikla seuraavasti: a) Korvataan ensimmäinen kohta seuraavasti: ”Jäsenvaltio voi rajoittaa uudelleenistutuksia asetuksen (EU) N:o 1308/2013 66 artiklan 3 kohdan perusteella, jos uudelleenistutettava ala sijaitsee alueella, jolla uusia istutuksia koskevien lupien myöntämistä rajoitetaan mainitun asetuksen 63 artiklan 2 kohdan b alakohdan mukaisesti ja jos päätöksen perusteena on tarve välttää selvästi osoitettua tietyn suojatun alkuperänimityksen (SAN) tai suojatun maantieteellisen merkinnän (SMM) arvon alenemisen riskiä.” b) Korvataan toisen kohdan johdantolause seuraavasti: ”Ensimmäisessä kohdassa tarkoitettua arvon alenemisen riskiä ei ole, jos” 4) Muutetaan liite I seuraavasti: a) Korvataan A osan toisessa kohdassa päivämäärä ”31 päivänä joulukuuta 2030” päivämäärällä ”31 päivänä joulukuuta 2045”. b) Korvataan B osan toisessa kohdassa päivämäärä ”31 päivänä joulukuuta 2030” päivämäärällä ”31 päivänä joulukuuta 2045”. 5) Muutetaan liite II seuraavasti: a) Muutetaan B osa seuraavasti: i) korvataan 1 kohdan ensimmäisessä alakohdassa päivämäärä ”31 päivänä joulukuuta 2030” päivämäärällä ”31 päivänä joulukuuta 2045”; ii) korvataan 2 kohdan ensimmäisessä alakohdassa päivämäärä ”31 päivänä joulukuuta 2030” päivämäärällä ”31 päivänä joulukuuta 2045”; iii) korvataan 4 kohdan toisessa kohdassa päivämäärä ”31 päivänä joulukuuta 2030” päivämäärällä ”31 päivänä joulukuuta 2045”; iv) lisätään 5 kohta seuraavasti: ”5) Hakija sitoutuu säilyttämään vähintään 7–10 vuoden ajan alan, jolla / alat, joilla tehdään uusia istutuksia vähintään yhdellä niistä jäsenvaltion kyseistä tarkoitusta varten laatimassa luettelossa olevista lajikkeista, joista voidaan perustaa lajikekokoelma geenivarojen säilyttämiseksi. Tällaisen ajanjakson on päätyttävä viimeistään 31 päivänä joulukuuta 2045.” b) Korvataan D osan toisessa kohdassa päivämäärä ”31 päivänä joulukuuta 2030” päivämäärällä ”31 päivänä joulukuuta 2045”. c) Korvataan F osa seuraavasti: ”F. Asetuksen (EU) N:o 1308/2013 64 artiklan 2 kohdan f alakohdassa tarkoitettu peruste Asetuksen (EU) N:o 1308/2013 64 artiklan 2 kohdan f alakohdassa tarkoitetun perusteen katsotaan täyttyvän, jos kustannustehokkuuden, kilpailukyvyn tai läsnäolon markkinoilla kasvaminen osoitetaan jonkin seuraavassa esitetyn seikan perusteella: 1) viininviljelyalan tilan tuotteen yksikkökustannus on jonakin vuonna pienentynyt edeltävien viiden vuoden keskiarvoon verrattuna; 2) tila on monipuolistanut jakelukanaviaan ja/tai sen tuotteista on suuri kysyntä edeltävien viiden vuoden keskiarvoon verrattuna. Jäsenvaltio voi tarkentaa 1 ja 2 alakohdassa esitettyjä seikkoja.” d) Korvataan H osa seuraavasti: ”H. Asetuksen (EU) N:o 1308/2013 64 artiklan 2 kohdan h alakohdassa tarkoitettu peruste Asetuksen (EU) N:o 1308/2013 64 artiklan 2 kohdan h alakohdassa tarkoitetun perusteen katsotaan täyttyvän, jos hakijan tilan viinitarhan lohkojen pinta-ala vastaa hakemuksen jättämishetkellä raja-arvoja, jotka jäsenvaltio vahvistaa kansallisella tai alueellisella tasolla objektiivisten perusteiden pohjalta. Nämä raja-arvot on vahvistettava seuraavasti: 1) pienillä tiloilla vähintään 0,1 hehtaaria viinitarhan lohkoja; 2) keskisuurilla tiloilla enintään 50 hehtaaria viinitarhan lohkoja. Viinitarhan lohkojen pinta-alaa laskettaessa ei oteta huomioon aloja, joille on istutettu viiniköynnöksiä, joihin sovelletaan asetuksen (EU) N:o 1308/2013 62 artiklan 4 kohdassa säädettyjä poikkeuksia.” e) Korvataan I osan II jakson toisessa kohdassa päivämäärä ”31 päivänä joulukuuta 2030” päivämäärällä ”31 päivänä joulukuuta 2045”. 6) Lisätään liitteessä IV olevan 1.2 jakson 1 kohtaan c alakohta seuraavasti: ”c) alat, jotka on istutettu tai uudelleenistutettu sellaisten viiniköynnöslajikkeiden kokoelmien perustamiseksi, joiden tarkoituksena on säilyttää geenivaroja.”

2 artikla Oikaisu delegoituun asetukseen (EU) 2018/273 Korvataan delegoidun asetuksen (EU) 2018/273 3 artiklan 3 kohta seuraavasti: ”3. Istutettaviin tai uudelleenistutettaviin aloihin, joilta saatavat viini tai viinituotteet on tarkoitettu yksinomaan viininviljelijän tai sellaisten luonnollisten henkilöiden ryhmän, jotka eivät ole viininviljelijöitä 2 artiklan 1 kohdan a alakohdan merkityksessä, oman talouden käyttöön, sovelletaan seuraavia edellytyksiä: a) ala saa olla kooltaan enintään 0,1 hehtaaria; b) kyseinen luonnollinen henkilö tai luonnollisten henkilöiden ryhmä ei harjoita kaupallista viinintuotantoa tai muiden viinialan tuotteiden kaupallista tuotantoa. Jäsenvaltio voi tämän kohdan soveltamiseksi rinnastaa luonnollisen henkilön omaan talouteen tietyt järjestöt, jotka eivät harjoita kaupallista toimintaa. Jäsenvaltio voi päättää, että ensimmäisessä alakohdassa tarkoitetut istutukset kuuluvat tiedoksiantovelvollisuuden piiriin.”

3 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 13 päivänä lokakuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission delegoitu asetus (EU) 2018/273, annettu 11 päivänä joulukuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä viini-istutusten lupajärjestelmän, viinitilarekisterin, saateasiakirjojen ja todistusten, saapuvien ja lähtevien erien rekisterin, pakollisten ilmoitusten sekä tiedoksiantojen ja tiedoksiannettujen tietojen julkistamisen osalta, Euroopan parlamentin ja neuvoston asetuksen (EU) N:o 1306/2013 täydentämisestä asianomaisten tarkastusten ja seuraamusten osalta, komission asetusten (EY) N:o 555/2008, (EY) N:o 606/2009 ja (EY) N:o 607/2009 muuttamisesta sekä komission asetuksen (EY) N:o 436/2009 ja komission delegoidun asetuksen (EU) 2015/560 kumoamisesta (EUVL L 58, 28.2.2018, s. 1).

(3) Euroopan parlamentin ja neuvoston asetus (EU) 2021/2117, annettu 2 päivänä joulukuuta 2021, maataloustuotteiden yhteisestä markkinajärjestelystä annetun asetuksen (EU) N:o 1308/2013, maataloustuotteiden ja elintarvikkeiden laatujärjestelmistä annetun asetuksen (EU) N:o 1151/2012, maustettujen viinituotteiden määritelmästä, kuvauksesta, esittelystä, merkinnöistä ja maantieteellisten merkintöjen suojasta annetun asetuksen (EU) N:o 251/2014 sekä unionin syrjäisimpien alueiden hyväksi toteutettavista maatalousalan erityistoimenpiteistä annetun asetuksen (EU) N:o 228/2013 muuttamisesta (EUVL L 435, 6.12.2021, s. 262).